Die Een is meer as die baie | Ons enigste Troos
Die Een is meer as die baie
In Psalm 3 begin die stryd teen die Messias, die opstand waarvan Psalm 2 profeteer.
Dawid is in hierdie Psalm tipe van (heenwysing na en afbeelding van) Christus. Sy troon word bedreig deur Absalom. Dié rewolusie is dus niks anders as opstand teen Christus self nie.
In hierdie Psalm gaan dit om 'n aanslag van binne-uit: kerkmense, Absalom en sy volgelinge, kom in verset teen Dawid, die messias van die HERE. Dit gebeur vandag nog: die aanslag teen Christus kom nie net van buite, van die kant van heidene nie, maar ook van die kant van kerkmense, wat nie werklik glo nie.
In vers 2-3 word driemaal die woord baie gebruik: "o HERE, hoe het my teëstanders vermenigvuldig (baie geword)! Baie staan teen my op. Baie sê van my: Daar is geen heil vir hom by God nie. Sela."
Dit is dus duidelik: die teenstand was baie groot. Ons moet die erns van die situasie en die afmeting van die opstand nie onderskat nie.
Die groot vraag is: Wat doen Dawid onder hierdie benouende omstandighede? Hy loop nie en tob daaroor nie. Hy probeer dit nie self dra en hanteer nie, maar hy sê dit vir die HERE: "o HERE, hoe het my teëstanders vermenigvuldig …". Hy lê sy nood deur die gebed in die HERE se hande. As hy kla, kla hy by die HERE. Dit is die besondere van die Klaagpsalms in die Bybel: dit is nie maar net 'n geklaag in die algemeen en in die lug (om dit nou maar so te sê) nie, maar dit is 'n geklaag tot God.
Ons tree so dikwels anders op. Ons probeer self iets aan ons nood doen. Ons probeer om self dinge in ons lewens en in die kerk reg te maak. Teenoor die probleme in kerk en samelewing stel ons óns aksies, óns beswaarskrifte, óns dit en dat. Maar bid, eers na die HERE toe gaan – dit doen ons nie.
In vers 4 stel Dawid teenoor die baie iets, nee, Iemand Anders: "Maar U, HERE …". Ons kry 'n skerp kontras: "Maar U …" Die U staan daar om nadruk te lê: baie, maar U.
Hy weet: hierdie Een is meer as die baie.
Dawid weet (v 4):
by hierdie Een is hy veilig (U is 'n skild rondom my – so staan dit daar letterlik);
by hierdie Een is sy koningskap gewaarborg (U is my eer – die Een wat my die eer van die koningskap gee. Dit kom nie uit mensehande nie en word nie bepaal deur mensehande nie);
by hierdie Een is die oorwinning verseker (U is die Een wat my hoof ophef – die oorwinning skenk).
staan teen my op". Dawid bid dat die HERE teen hulle sal opstaan: "Staan op, HERE; verlos my, my God!"
Dawid doen wat hy in Psalm 2:12 leer: hy skuil by die HERE. Dit is wat gebed is: skuil by (vertrou op) die HERE.
Die gelowige gebed bring heerlike rus. Dawid kon rustig slaap (Ps 3:6). Dit was die vrug van sy gelowige, vertrouensvolle gebed.
Slaap u lekker?
Indien nie: het u miskien vergeet om te bid? Of het u dalk gebid sonder werklike vertroue, sonder waaragtige oorgawe?
Of glo u miskien nie in die oormag van die Een oor die baie nie? Staar u u blind teen die oormag van die meerderheid, sonder om die almag en beloftes van die HERE te sien?
This entry was posted on Januarie 18, 2011, in Psalm 3,Psalms. Bookmark the permalink.	Lewer kommentaar